Δημοτικό Πανεπιστημίο Αγίας Παρασκευής
2026-01-27 17:00 - 19:00 (Europe/Athens) | 1ο ΓΕΛ Αγίας Παρασκευής, Νεαπόλεως 5, Αγία Παρασκευή, Αττική
Πρόγραμμα Δημοτικού Πανεπιστημίου Αγίας Παρασκευής για το πρώτο τρίμηνο του 2026. Το ΔΑΠΑΠ επιστρέφει και για το 2026 Από την Τρίτη 13 Ιανουαρίου ξεκινούν ξανά τα μαθήματα του Δημοτικού Ανοικτού Πανεπιστημίου Αγίας Παρασκευής, με ένα πλούσιο πρόγραμμα διαλέξεων και θεματικών ενοτήτων, ανοιχτό σε όλους τους πολίτες.
Πατήστε ΕΔΩ για να δείτε το πλήρες πρόγραμμα
ΤΡΙΤΗ 27 ΙΑΝΟΥΑΡΙΟΥ 2026
⏰ 5:00–7:00 μμ
Η γνωστή συγγραφέας Ρέα Γαλανάκη μιλάει για το έργο της. Τον διάλογο με το κοινό συντονίζει η Γενική Γραμματέας της Εταιρείας Ελλήνων Συγγραφέων Αννα Αφεντουλίδου.

Το Περιστέρι γιορτάζει τον Γρηγόρη Μπιθικώτση
2026-01-27 19:30 - 21:30 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Το Περιστέρι γιορτάζει τον Γρηγόρη Μπιθικώτση
Αυτή η συνάντηση στο Περιστέρι έχει μια μοναδική, βαθιά συγκίνηση. Την Τρίτη 27 Ιανουαρίου, με αφορμή την ονομαστική εορτή του Γρηγόρη Μπιθικώτση στις 25/1 στη γειτονιά των αγγέλων, η γενέτειρά του το Περιστέρι, ανοίγει την αγκαλιά της για να τον γιορτάσουμε όλοι μαζί.
Οι Εκδόσεις Όγδοο, υπό την αιγίδα της Δημοτικής Επιχείρησης Πολιτιστικής Ανάπτυξης Δήμου Περιστερίου (ΔΕΠΑΔΠ), έχουν την τιμή να σας προσκαλέσουν σε μια ξεχωριστή βραδιά μνήμης, λόγου και μουσικής.
Την Τρίτη 27 Ιανουαρίου 2026, στις 19:30, το Αμφιθέατρο του Δημαρχείου Περιστερίου θα πλημμυρίσει από τις αναμνήσεις και τους ήχους του «ιππότη της πενταγράμμου», με αφορμή την παρουσίαση του νέου βιβλίου της συγγραφέως Άννας Μπιθικώτση: «Και Πατέρας και Μύθος… Γρηγόρης Μπιθικώτσης 1922-2005».
Πρόκειται για μια κατάθεση ψυχής της κόρης προς τον πατέρα, μια εξιστόρηση που ακροβατεί ανάμεσα στον άνθρωπο Γρηγόρη και το ίνδαλμα που σφράγισε την ελληνική μουσική ιστορία. Η παρουσίαση θα λάβει τη μορφή μουσικής παράστασης, αναβιώνοντας στιγμές που έγιναν κτήμα της εθνικής μας μνήμης στη γη που τον γέννησε.
Πρόγραμμα Εκδήλωσης:

Ομιλία: Για το έργο και την προσωπικότητα του «Σερ Μπιθι» θα μιλήσει η Λουκίλα Καρρέρ Πλέσσα, Δημοσιογράφος και Παραγωγός Ραδιοφώνου & Τηλεόρασης.
Δραματοποιημένη Αφήγηση: Μέσα από τις σελίδες του βιβλίου θα μας ξεναγήσουν με τις φωνές τους:

Η ηθοποιός Ηρώ Μουκίου
Ο Σωτήρης Δογάνης (Δρ. Μουσικολογίας)
Η συγγραφέας Άννα Μπιθικώτση

Μουσικό Μέρος: Την εκδήλωση θα ντύσουν μουσικά τραγούδια των κορυφαίων ποιητών και συνθετών μας, που ταξίδεψαν στην αθανασία με τη φωνή του Περιστεριώτη «μύθου» Γρηγόρη Μπιθικώτση. Συμμετέχουν:

Η ερμηνεύτρια Λένα Αλκαίου
Ο ερμηνευτής Σωτήρης Δογάνης
Η σοπράνο Κατερίνα Μεγάλου
Η Μικτή Πολυφωνική Χορωδία Ενηλίκων του Δήμου Περιστερίου, υπό τη διεύθυνση του μαέστρου Σωτήρη Δογάνη.
Στο πιάνο ο Ανδρέας Βουδούρης.

Παρουσίαση – Συντονισμός: Η δημοσιογράφος και παρουσιάστρια Αθηνά Καμπάκογλου.

Πληροφορίες Εκδήλωσης:

Πότε: Τρίτη, 27 Ιανουαρίου 2026 | Ώρα 19:30
Πού: Αμφιθέατρο Δημαρχείου Περιστερίου (Πλατεία Δημοκρατίας 1 | Στάση Μετρό: Περιστέρι)
Είσοδος: Ελεύθερη

Μια βραδιά αφιερωμένη στον άνθρωπο που ένωσε τις φωνές των Ελλήνων, μέσα από τα μάτια της κόρης του και την καρδιά της γενέτειρας πόλης τους που αγαπά τον πολιτισμό.

Σινεμά & Ψυχολογία στα Βριλήσσια
2026-01-27 20:00 - 22:00 | Κίνηση Δημοτών Βριλησσίων Δράση, Πάρνηθος 21, Βριλήσσια, Αττική, 15235, Greece
Στην 14η Συνάντηση του Σεμιναρίου «Σινεμά & Ψυχολογία» (Τρίτη 27/1/2026, 8:00μμ) συζητάμε το φιλμ «Το τρένο της Λύτρωσης» (The Sunset Limited, 2011) του Tommy Lee Jones με τον ίδιο και τον Samuel L. Jackson. Το σενάριο έχει γράψει ο πολυδιαβασμένος και βραβευμένος με Pulitzer Cormac McCarthy. Η ιστορία διαδραματίζεται σε ένα κλειδωμένο διαμέρισμα στη Νέα Υόρκη και ήρωες της είναι δύο απολύτως διαφορετικοί άντρες. Ένας βαθιά θρησκευόμενος Αφροαμερικανός, πρώην κατάδικος ο οποίος και έχει ματαιώσει την απόπειρα αυτοκτονίας του δεύτερου ενός αντικοινωνικού λευκού καθηγητή πανεπιστημίου που προσπάθησε να πηδήξει μπροστά σε ένα επερχόμενο τρένο στο σταθμό του μετρό Sunset Limited. Στη συνέχεια, μια ολόκληρη νύχτα (μιάμιση ώρα μπροστά σε οθόνη), θα συζητήσουν εκ βαθέων για τη ζωή και τον θάνατο, το νόημα της ύπαρξης, το παρελθόν και τα πιθανά μέλλοντα και κυρίως για τον Θεό και τη θρησκεία.
Οι συναντήσεις γίνονται ζωντανά στο στέκι της ΔΡΑΣΗΣ για μια Άλλη Πόλη και διαδικτυακά μέσω της πλατφόρμας zoom στη διεύθυνση:
https://us06web.zoom.us/j/86868047020?pwd=[REDACTED]
14η Συνάντηση Σεμιναρίου «Σινεμά & Ψυχολογία», Τρίτη 27 Ιανουαρίου 2026, 8:00μμ, ζωντανά και διαδικτυακά
Το τρένο της Λύτρωσης/The Sunset Limited
ΗΠΑ, Δραματική, 2011. Διάρκεια: 91’. Σκηνοθεσία: Tommy Lee Jones. Σενάριο: Cormac McCarthy. Πρωταγωνιστούν: Samuel L. Jackson, Tommy Lee Jones
Η θρησκεία, ως στάση εντός της κοινωνίας, γίνεται κατανοητή με πολύ διαφορετικούς τρόπους σε διαφορετικές χώρες. Στην Ελλάδα όπου γενικά κυριαρχεί η τάση να «πιστεύεις εσωτερικά» αντί να εκφράζεις τη σχέση σου με τον Θεό εξωτερικά, κάποιος που επιβάλλει την πίστη του ή προσπαθεί να επιβάλει τις θρησκευτικές του απόψεις προκαλεί, μάλλον, σύγχυση και απόρριψη. Ο προσηλυτισμός δεν είναι κάτι γενικά αποδεκτό και αυτό φαίνεται από τον τρόπο που αντιμετωπίζουμε διαφορετικές θρησκείες (πχ Ισλάμ) ή αιρέσεις (πχ Ιεχωβά). Ακριβώς λόγω αυτής της διαφοράς στην αντίληψη, η ταινία «Sunset Limited» θα γίνει πιο εύκολα κατανοητή από το αμερικανικό κοινό παρά στο ελληνικό. Στην ιστορία που διηγείται βρισκόμαστε αντιμέτωποι με δύο πρωταγωνιστές-έναν Αφροαμερικανό και έναν λευκό, έναν «καθηγητή» και έναν «πάστορα», έναν αποτυχημένο αυτόχειρα και τον σωτήρα του. Ο «μαύρος πάστορας» είναι ένας πρώην κρατούμενος που, σε μια στιγμή πολύ κοντά στον θάνατο, άκουσε τον Θεό να τον διατάζει να φροντίζει τον συνάνθρωπό του. Ο «λευκός» καθηγητής είναι ένας απογοητευμένος άθεος που σχεδίαζε να ξεφύγει από την έλλειψη νοήματος και την παροδικότητα της γήινης ύπαρξης σε μια άγνωστη μετά θάνατον ζωή. Ο «μαύρος» τράβηξε τον «λευκό» κάτω από ένα τρένο και, αφού τον κλείδωσε στο σπίτι του, προσπαθεί να τον λογικεύσει. Η Βίβλος είναι το επιχείρημά του, αλλά αρκεί για να δώσει νόημα στη ζωή ενός ανθρώπου που απορρίπτει κυνικά τον Θεό, τον πλησίον του και επιδιώκει να βγάλει τον εαυτό του από τον κόσμο των ζωντανών;
Το μυθιστόρημα «Sunset Limited» γράφτηκε από τον Cormac McCarthy, έργα του οποίου έχουν μεταφερθεί στο σινεμά πολλές φορές («No Country for Old Men»). Το συγκεκριμένο έργο αγαπήθηκε πολύ από το ελληνικό κοινό και έχει μεταφερθεί με επιτυχία και στο θέατρο. Ο McCarthy δεν φοβόταν ποτέ να πάρει ρίσκα, μερικές φορές ακόμη και σοκαριστικά. Εδώ, στα γεράματά του (ήταν στα εβδομήντα του όταν έγραψε το βιβλίο), αναλογίζεται το επέκεινα. Προφανώς οι ίδιες ανησυχίες βάρυναν και τον Tommy Lee Jones που είχε περάσει τα 60 όταν γύρισε την ταινία. Το μυθιστόρημα, μάλλον, του προκάλεσε ζωηρή εντύπωση και πήρε με τη σειρά του, το ρίσκο να κάνει μια ταινία χωρίς δράση, γεμάτη αποκλειστικά με τη φιλοσοφική συζήτηση δύο ηλικιωμένων ανδρών. Ο συμπρωταγωνιστής του στο σετ ήταν ο Samuel L. Jackson. Ένας ζωηρός και ενεργητικός Αφροαμερικανός εργάτης (σε αντίθεση με το ρόλο του Jones που μοιάζει κάπως βαρετός) που έχει καταφέρει να σκοτώσει έναν άνθρωπο, να μιλήσει με τον Θεό, να καταλάβει τα πάντα για τη ζωή και να διδάξει τους άλλους – ένας χαρακτήρας πολύ πιο ελκυστικός από τον σκυθρωπό, σιωπηλό «καθηγητή», ο οποίος, όπως φαίνεται, δεν έχει τίποτα να πει ως απάντηση. Αλλά η μαγεία ξεκινά μόλις ο καθηγητής αρχίσει να μιλάει. Ενώ ο μονόλογος του «μαύρου» ουσιαστικά καταλήγει στη φράση «Έχετε σκεφτεί τον Ιησού;», ο αντίστοιχος μονόλογός του «λευκού» δείχνει ότι έχει κατασκευάσει μια σαφή εικόνα του κόσμου στο μυαλό του. «Η ζωή είναι ένα στρατόπεδο εργασίας, από το οποίο οι κρατούμενοι μεταφέρονται κάθε μέρα για να εκτελεστούν», λέει. «Το μόνο που φοβάμαι είναι ότι στη μετά θάνατον ζωή θα είναι το ίδιο, μόνο που δεν θα υπάρχει πουθενά να ξεφύγει κανείς». Τα πέντε λεπτά που μιλάει ο «καθηγητής» είναι ίσως πιο ενδιαφέροντα από την προηγούμενη μιάμιση ώρα κηρύγματος. Νομίζω ότι αν είχε δοθεί η ίδια προσοχή στη θέση του κυνικού-άθεου όσο και στον αντίπαλό του, η ταινία θα είχε ωφεληθεί σημαντικά.
Το τέλος του «Sunset Limited» είναι διφορούμενο. Πάντα περιμένεις μια ανατροπή σε ταινίες σαν κι αυτή: ο συνομιλητής μπορεί ξαφνικά να αποδειχθεί ο ίδιος ο Θεός, το alter ego σου, ένα όραμα – οτιδήποτε. Ο ήρωας συνήθως τρελαίνεται στο τέλος ή συνειδητοποιεί ότι είναι νεκρός εδώ και πολύ καιρό. Η ίδια η μορφή ενός τόσο μεγάλου διαλόγου προετοιμάζει το σκηνικό για την έκπληξη του δημιουργού στο τέλος. Αυτή η ταινία δεν φτιάχτηκε για χάρη της έκπληξης. Φτιάχτηκε για χάρη της ίδιας της συζήτησης, για αυτόν τον μακρύ διάλογο μεταξύ δύο διαφορετικών ανθρώπων που δεν θα μπορέσουν ποτέ να αλλάξουν ο ένας τη γνώμη του άλλου. Παρόλα αυτά η αντιπαράθεση θα τους οδηγήσει και τους δυο σε ένα συγκλονιστικό συμπέρασμα που θα σας αφήσει προβληματισμένους ακόμα και μετά το τέλος της ταινίας.

Μουσικές Τοιχογραφίες αλά Ιταλικά
2026-01-27 20:30 - 22:30 | Μέγαρο Μουσικής Αθηνών, Βασ. Σοφίας & Κόκκαλη, Αθήνα, Αττική, 11521, Greece
Μουσικές Τοιχογραφίες αλά Ιταλικά:
αισθήματα και πάθη στη μπαρόκ μουσική
από τη Βενετία έως τη Νάπολη
Το Ιταλικό Μορφωτικό Ινστιτούτο Αθηνών και ο Σύλλογος Οι Φίλοι της Μουσικής στο Μέγαρο Μουσικής Αθηνών έχουν τη χαρά να σας προσκαλέσουν σε δύο συναυλίες αφιερωμένες στην ιταλική μπαρόκ μουσική. Μουσικές Τοιχογραφίες αλά Ιταλικά αισθήματα και πάθη στη μπαρόκ μουσική από τη Βενετία έως τη Νάπολη
Τρίτη 27 Ιανουαρίου, ώρα 20:30 – Μουσική Βιβλιοθήκη «Λίλιαν Βουδούρη», Μέγαρο Μουσικής Αθηνών
Τρίτη 24 Μαρτίου, ώρα 18:30 – Αμφιθέατρο του Ιταλικού Ινστιτούτου Πολιτισμού Αθηνών
Είσοδος δωρεάν
Gabriella Spanò – φλάουτο
Σεμέλη Κωστούρου – βιολοντσέλο
Elisa Barbessi – κλείδοκύμβαλο
Ένα μουσικό ταξίδι που διατρέχει τις ιταλικές μπαρόκ σχολές και παρουσιάζει μια επιλογή οργανικών συνθέσεων σπουδαίων Ιταλών μουσουργών του 17ου και 18ου αιώνα. Το σύνολο, αποτελούμενο από φλάουτο τραβέρσο, βιολοντσέλο και κλείδοκύμβαλο, ερμηνεύει ένα ρεπερτόριο που αναδεικνύει την εκφραστικότητα και τη θεατρικότητα που χαρακτηρίζουν το μπαρόκ, φωτίζοντας τα ιδιαίτερα υφολογικά γνωρίσματα της ιταλικής πολιτιστικής παράδοσης.

Ανοιχτό Πανεπιστήμιο Ηλιούπολης
2026-01-28 18:00 - 20:00 | Μουσείο Εθνικής Αντίστασης Ηλιούπολης, Μαρίνου Αντύπα 134, Ηλιούπολη, Αττική, Greece
Ανοιχτό Πανεπιστήμιο Ηλιούπολης 2025
Ο Δήμος Ηλιούπολης βρίσκεται στην ευχάριστη θέση να ενημερώσει τους Δημότες και κατοίκους της πόλης ότι ο σημαντικός Θεσμός του Ανοιχτού Πανεπιστημίου επανέρχεται στην πόλη, πιστός “στο ραντεβού του με τους Δημότες με στόχο τη διά βίου μάθηση“. Η Συμμετοχή στο Ανοιχτό Πανεπιστήμιο είναι εντελώς Δωρεάν και διεξάγεται στα πλαίσια της Διά βίου Μάθησης και της Κοινωνικής Υπευθυνότητας του Δήμου Ηλιούπολης. Μπορεί δε να πραγματοποιηθεί και με εγγραφή στη φόρμα συμμετοχής εδώ.
Πατήστε ΕΔΩ για να δείτε το πλήρες πρόγραμμα
28/1/2026, Ημέρα Τετάρτη, Ώρα 18:00-20:00
Εισηγητής: Μιχάλης Κατσικαρέλλης, Ιστορικός , Συγγραφέας
Θέμα: ” Η συμβολή του Πολεμικού Ναυτικού κατά τον Β’ Παγκόσμιο Πόλεμο “

Εργασιακός Εκφοβισμός στον Υμηττό
2026-01-28 18:00 - 20:00 | Παλιό Δημαρχείο Υμηττού Πλατεία Ηρώων Πολυτεχνείου, Πλατεία Ηρώων Πολυτεχνείου, Υμηττός, Αττική, 17237, Greece
Επιστημονική ομιλία «Εργασιακός Εκφοβισμός: Νίκησέ τον!» την Τετάρτη 28 Ιανουαρίου 2026 στις 18:00 στην Αίθουσα εκδηλώσεων πρώην Δημαρχείο Υμηττού. Η Δημοτική Επιτροπή Ισότητας του Δήμου Δάφνης-Υμηττού διοργανώνει επιστημονική ομιλία με θέμα «Εργασιακός Εκφοβισμός: Νίκησέ τον!», με στόχο την ενημέρωση και ευαισθητοποίηση των πολιτών γύρω από ένα φαινόμενο που παραμένει συχνά αθέατο, αλλά έχει σοβαρές επιπτώσεις στην ψυχική υγεία, την αξιοπρέπεια και την επαγγελματική ζωή των εργαζομένων.
Κεντρικός ομιλητής της εκδήλωσης είναι ο Ιωάννης Μαρκέτος, Διδάσκων στο Δημοκρίτειο Πανεπιστήμιο Θράκης και Ιδρυτής & CEO της MRK Consulting, της πρώτης εταιρείας στην Ελλάδα με εξειδίκευση στην αποφυγή και διαχείριση του φαινομένου του εργασιακού εκφοβισμού.
Η απουσία ουσιαστικής και παραδειγματικής αντιμετώπισης των παραβατικών συμπεριφορών οδηγεί στη διαιώνισή τους, ενώ ο φόβος απώλειας της εργασίας, ο εκφοβισμός και οι σοβαρές ψυχολογικές επιπτώσεις που βιώνουν τα θύματα αναδεικνύουν τη σύνθετη και ιδιαίτερα κρίσιμη διάσταση του προβλήματος.
Η εκδήλωση εντάσσεται στο πλαίσιο των δράσεων της Δημοτικής Επιτροπής Ισότητας για την προώθηση της ισότητας, της αξιοπρέπειας και της ασφάλειας στον χώρο εργασίας και φιλοδοξεί να συμβάλει ουσιαστικά στον δημόσιο διάλογο και στην καλλιέργεια κουλτούρας μηδενικής ανοχής απέναντι στον εργασιακό εκφοβισμό.

Συζητάμε για το βιβλίο Κανονικά Παιδιά στο Χαλάνδρι
2026-01-28 18:00 - 20:00 | Αετοπούλειο Πολιτιστικό Κέντρο – Δημοτική Βιβλιοθήκη Χαλανδρίου, Φιλικής Εταιρίας 11, Χαλάνδρι, Αττική, 15232, Greece
Στο πλαίσιο της λειτουργίας της Δημοτικής Βιβλιοθήκης του Αετοπούλειου Πολιτιστικού Κέντρου πραγματοποιείται συζήτηση για το βιβλίο «Κανονικά Παιδιά», από τις εκδόσεις “Μεταίχμιο”, με τον συγγραφέα Δημήτρη Σίμο, στις 28 Ιανουαρίου 2026, στις 18.00, στο Αετοπούλειο Πολιτιστικό Κέντρο.
Συντονίζει η κ. Σοφία Κορωναίου.
Η συμμετοχή είναι ανοιχτή και δωρεάν.
Το βιβλίο είναι διαθέσιμο για δανεισμό από τη βιβλιοθήκη Αετοπουλείου.
Δεν είναι απαραίτητο να έχετε διαβάσει το βιβλίο
Στο Αετοπούλειο Πολιτιστικό Κέντρο (Φιλικής Εταιρείας & Τομπάζη, Χαλάνδρι)
Πληροφορίες: 210 6801654 / 210 6825373

Ρωμαίικη Παιδεία και το αίσθημα πνευματικής υπεροχής
2026-01-28 18:30 - 20:30 | Εστία Νέας Σμύρνης, Κωνσταντίνου Παλαιολόγου 1, Νέα Σμύρνη, Αττική, 17121, Greece
Η ΕΣΤΙΑ Νέας Σμύρνης σας προσκαλεί με ιδιαίτερη τιμή σε εκδήλωση που πραγματοποιείται προς τιμήν των Τριών Ιεραρχών, των μεγάλων δασκάλων της Ορθοδοξίας και της Ελληνικής Παιδείας. Η εκδήλωση θα είναι διττή και θα περιλαμβάνει:
Ομιλία του καθηγητή κ. Ηλία Λιαμή, Δρ Θεολογίας – Μουσικοπαιδαγωγού & Συγγραφέα με θέμα: «Ρωμαίικη Παιδεία και το αίσθημα πνευματικής υπεροχής» &
Περιοδική Έκθεση αφιερωμένη στην Εκπαίδευση στη Μικρά Ασία με τίτλο: «Φως Παιδείας στη Μικρά Ασία»
Η έκθεση φωτίζει τον καθοριστικό ρόλο της παιδείας στη Μικρά Ασία ως βασικού φορέα διατήρησης της ελληνικής γλώσσας, της πολιτισμικής ταυτότητας και της ιστορικής συνέχειας του Ελληνισμού μέσα σε ένα πολυεθνικό και πολυπολιτισμικό περιβάλλον. Μέσα από κειμήλια, αρχειακά έγγραφα και πλούσιο φωτογραφικό υλικό από τη Μουσειακή Συλλογή της ΕΣΤΙΑΣ Νέας Σμύρνης, αναδεικνύονται:
τα φημισμένα ελληνικά σχολεία της Μικράς Ασίας,
ο ρόλος της Εκκλησίας και των κοινοτήτων στη διατήρηση της παιδείας,
οι δάσκαλοι και οι λόγιοι του Νεοελληνικού Διαφωτισμού,
η συμβολή της εκπαίδευσης στη συνύπαρξη πολιτισμών και στη διαμόρφωση της Μικρασιατικής Ελληνικής ταυτότητας.
Η έκθεση αποτελεί φόρο τιμής στη μνήμη, την παιδεία και το πνεύμα, που μεταλαμπαδεύτηκε από τη Μικρά Ασία στον σύγχρονο ελληνισμό και παραμένει ζωντανό έως σήμερα.
Επιμέλεια Έκθεσης: κα Γεωργία Σιβρή, Μουσειολόγος της ΕΣΤΙΑΣ Νέας Σμύρνης
Ημερομηνία Εγκαινίων: Τετάρτη, 28 Ιανουαρίου 2026, ώρα 18:30
Διάρκεια Έκθεσης: 28/1 – 4/2/2026
Ωράριο Λειτουργίας: Δευτέρα έως Παρασκευή: 09:00 – 17:00
Μέγαρο της ΕΣΤΙΑΣ Νέας Σμύρνης
ΕΙΣΟΔΟΣ ΕΛΕΥΘΕΡΗ! Η παρουσία σας θα μας τιμήσει ιδιαίτερα!
Βιογραφικό – Λιαμής Ηλίας Ο Ηλίας Λιαμής γεννήθηκε στην Αθήνα. Σπούδασε στη Θεολογική Σχολή του Πανεπιστημίου Αθηνών. Παρακολούθησε μεταπτυχιακές σπουδές στο Οικουμενικό Ινστιτούτο του Bossey. Συνέχισε τις σπουδές του στο Πανεπιστήμιο της Οξφόρδης, όπου και άρχισε την εκπόνηση της διδακτορικής του διατριβής. Το 2002 αναγορεύτηκε διδάκτωρ της Θεολογικής Σχολής του Πανεπιστημίου Αθηνών στο πεδίο της Νηπτικής Θεολογίας. Αμέσως μετά έγινες δεκτός ως υποψήφιος διδάκτωρ στο τμήμα Μουσικολογίας της Φιλοσοφικής Σχολής του Πανεπιστημίου Αθηνών με θέμα τις σύγχρονες μουσικοπαιδαγωγικές μεθόδους. Παράλληλα με τις θεολογικές του σπουδές πήρες τα πτυχία πιάνου και ανώτερων θεωρητικών (αρμονίας, αντίστιξης και φούγκας) από το Ελληνικό Ωδείο, ενώ παρακολούθησε μεταπτυχιακά μαθήματα μουσικολογίας και διεύθυνσης χορωδίας και ορχήστρας στην Αγγλία και την Ουγγαρία. Ορίστηκε από την Ιερά Σύνοδο της Εκκλησίας της Ελλάδος μέλος της Συνολικής Επιτροπής Εορτασμού του Ιωβηλαίου Έτους (1998), μέλος της Συνοδικής Επιτροπής Ολυμπιακών Αγώνων (2003), ενώ από το 2000 είναι μέλος της Συνοδικής Επιτροπής Χριστιανικής Αγωγής της Νεότητος και Πρόεδρος της Συνοδικής Υποεπιτροπής Καλλιτεχνικών Εκδηλώσεων.
Υπό την τελευταία αυτή ιδιότητα, διοργάνωσε πλήθος εκδηλώσεων κα συνεδρίων στην Ελλάδα και το εξωτερικό. Είναι πρόεδρος και ιδρυτικός μέλος του Ερευνητικού Ιδρύματος Πολιτισμού και Εκπαίδευσης (Ε.Ι.Π.Ε.) το οποίο εκπονεί ελληνικά και ευρωπαϊκά προγράμματα διάδοσης του ελληνικού πολιτισμού και της ελληνικής γλώσσας. Αποτελεί μόνιμο συνεργάτη του Γραφείου Νεότητας της Ιεράς Αρχιεπισκοπής Αθηνών και της Ιεράς Μητροπόλεως Δημητριάδος, ενώ μετέχει συστηματικά σε Σχολές Γονέων και σεμινάρια επιμόρφωσης κατηχητικών πολλών Ιερών Μητροπόλεων. Διδάσκει επί 25 έτη στην Ελληνογαλλική Σχολή “St Joseph”, ως καθηγητής θεολόγος και μουσικός ενώ από το 2000 μέχρι το 2015 κατείχε την θέση του Υποδιευθυντή του Γυμνασίου. Ανέλαβε την αναδιοργάνωση της παιδικής χορωδίας της Σχολής η οποία συμμετείχε σε πλήθος εκδηλώσεων. Είναι συγγραφέας βιβλίων, κατηχητικών βοηθημάτων και θεατρικών παραστάσεων, οι οποίες έχουν παρουσιαστεί στο Μέγαρο Μουσικής Αθηνών, στο Ίδρυμα “Μιχάλης Κακογιάννης”, στο Δημοτικό Θέατρο Πειραιά κ.ά. Αρθρογραφεί συστηματικά, ενώ, επί εικοσιπενταετία, είναι και παραγωγός ραδιοφωνικών εκπομπών με θέμα την ανάλυση θεμάτων Βιβλικής και Πατερικής Θεολογίας σε σχέση με τη σύγχρονη πραγματικότητα.

Χαρτογραφήματα δήμου Ζωγράφου
2026-01-28 19:00 - 21:00 | Μουσείο Μαρίκα Κοτοπούλη Ζωγράφου, Αλέκου Παναγούλη 17, Ζωγράφου, Αττική, Greece
Χαρτογραφήματα δήμου Ζωγράφου συνεχίζονται και για τους μήνες Ιανουάριο έως Μάρτιο 2026. Ένας νέος κύκλος του επιτυχημένου θεσμού «Χαρτογραφήματα», με παρουσιάσεις βιβλίων και ανοιχτές συζητήσεις, ξεκινά στην πόλη μας και θα διαρκέσει από τον Ιανουάριο έως και τον Μάρτιο του 2026.
Τα «Χαρτογραφήματα» αποτελούν πρωτοβουλία που συνδέεται άμεσα με τη λειτουργία της Δημοτικής Βιβλιοθήκης Ζωγράφου, η οποία λειτουργεί πλέον για το κοινό με διευρυμένο ωράριο: Δευτέρα έως Πέμπτη 08:00 – 19:00 και Παρασκευή 08:00 – 16:00.
Οι παρουσιάσεις θα πραγματοποιηθούν στη Βίλα Μ. Κοτοπούλη και στη Βίλα Ζωγράφου. Η είσοδος σε όλες τις εκδηλώσεις είναι ελεύθερη.
Πατήστε ΕΔΩ για να δείτε το πλήρες πρόγραμμα.
Τετάρτη 28 Ιανουαρίου – ΜΟΥΣΕΙΟ «ΜΑΡΙΚΑ ΚΟΤΟΠΟΥΛΗ», ώρα 19:00
Γιάννης Καρκανέβατος «Ο πατέρας δεν μιλούσε γι΄αυτά» εκδ. ΕΣΤΙΑ, 2025

Una giornata particolare στο Trise
2026-01-28 20:00 - 22:00 | Ελεύθερος Κοινωνικός Χώρος Trise – Σύνταγμα, Κολοκοτρώνη 31, Αθήνα, Αττική, Greece
Προβολή: Una giornata particolare (1977) του Ettore Scola
Τετάρτη 28/1 – 20:00
TRISE (Κολοκοτρώνη 31, Σύνταγμα)
Στα ιταλικά με ελληνικούς υπότιτλους
Η Una giornata particolare εκτυλίσσεται μέσα σε μία μόνο ημέρα στη φασιστική Ιταλία. Ενώ η πόλη της Ρώμης αδειάζει για τον επίσημο εορτασμό της επίσκεψης του Χίτλερ στον Μουσολίνι, δύο άνθρωποι μένουν πίσω σε μια πολυκατοικία. Η Αντονιέτα είναι μια νοικοκυρά, απορροφημένη από την ατελείωτη οικιακή εργασία. Ο Γκαμπριέλε είναι ένας εργαζόμενος στο ραδιόφωνο που μόλις έχασε τη δουλειά του λόγω της ομοφυλοφιλίας του.
Η ταινία δεν δείχνει παρελάσεις και μεγάλα γεγονότα. Κοιτάζει την καθημερινότητα. Δείχνει πώς ο φασισμός δουλεύει αθόρυβα, μέσα στο σπίτι, στην οικογένεια, στη δουλειά. Μέσα από έμφυλους ρόλους, κανόνες και σιωπή που μαθαίνουν στους ανθρώπους πώς να υπακούν χωρίς να χρειάζεται συνεχής βία. Μέσα από μια απλή, τυχαία συνάντηση, η ταινία φωτίζει τον κοινωνικό αποκλεισμό και τη μοναξιά που παράγει το καθεστώς. Δεν υπάρχουν ήρωες ούτε λύτρωση. Υπάρχει μόνο μια μικρή ρωγμή στον χρόνο, αρκετή για να φανεί αυτό που συνήθως μένει κρυμμένο.
Σας προσκαλούμε σε μια συλλογική προβολή.
Screening: Una giornata particolare (1977) by Ettore Scola
Wednesday 28/1 – 20:00
TRISE (Kolokotroni 31, Syntagma)
Film in Italian with Greek subtitles
Una giornata particolare takes place on a single day in Fascist Italy. While the city of Rome empties for the official celebration of Hitler’s visit to Mussolini, two people stay behind in an apartment building. Antonietta is a housewife, busy with endless domestic work. Gabriele is a radio worker who has just lost his job because of his homosexuality.
The film does not focus on parades or public events. Instead, it looks at everyday life. It shows how fascism enters the home, the family and the workplace. Rules, gender roles and silence shape people’s lives without the need for constant force or violence. Through a simple and unexpected encounter, the film reveals how exclusion works and how loneliness is produced. There are no heroes and no clear solutions. What the film offers is a pause in time, a moment that makes visible what usually stays hidden.
Join us for a collective screening.

Η Ευθύνη της Σκυτάλης στο Ηράκλειο Αττικής
2026-01-28 20:00 - 22:00 | Πολιτιστικό Πολύκεντρο Ηλέκτρα Αποστόλου Νέου Ηρακλείου, Κουντουριώτου & Νεότητος, Ηράκλειο, Αττική, 14122, Greece
Την παρουσίαση του βιβλίου της δρ. Πέγκης Φαράντου «Η Ευθύνη της Σκυτάλης» φιλοξενεί ο Δήμος Ηρακλείου Αττικής την Τετάρτη 28 Ιανουαρίου στις 20.00 το βράδυ στην κεντρική αίθουσα του Πολιτιστικού Πολύκεντρου «Ηλέκτρα Αποστόλου» (Κουντουριώτου και Νεότητος, Ηράκλειο Αττικής).
Από τον εκδοτικό οίκο Γρηγόρη, η καινούργια δουλειά της δρ. Φαράντου αποτελείται από μια συλλογή διηγημάτων που περιγράφει διαδρομές, οι οποίες πραγματοποιούνται μέσα σε έναν κόσμο μεγάλων ταχυτήτων, ακολουθούν όμως τον δικό τους ρυθμό. Διαδρομές με διαφορετικό προορισμό αλλά κοινό χαρακτηριστικό τις στάσεις. Στάσεις που γίνονται για να δοθεί χρόνος και χώρος σε κάτι. Αυτό το κάτι, προκαλεί και προσκαλεί τη σκέψη σε έναν διάλογο.
Σε αφήγηση Αλέξη Κωστάλα, για το βιβλίο θα μιλήσουν ο ραδιοφωνικός παραγωγός, Γεώργιος Μπάρλας, ο αναπληρωτής καθηγητής βυζαντινής και μεταβυζαντινής αρχαιολογίας και τέχνης, Γιώργος Πάλλης και η δημοσιογράφος, Κατερίνα Φραγκουλάκη.
Χαιρετισμό θα απευθύνουν ο σεβασμιότατος μητροπολίτης Νέας Ιωνίας, Φιλαδελφείας, Ηρακλείου και Χαλκηδόνος, Γαβριήλ, ο δήμαρχος Ηρακλείου Αττικής, Νίκος Μπάμπαλος, και ο εκδότης της εφημερίδας Αμαρυσία, Χρήστος Ζαγκλής.
Παρουσιάζει η δημοσιογράφος του Δημοτικού Ραδιοφώνου Ηρακλείου Αττικής, Δήμητρα Μπαλαρή, και συντονίζει η Άννα Κουρουξίδη.
Την εκδήλωση θα συνοδεύσει μουσικά με πιάνο ο Διαμαντής Βορριάς.
Φυσικά η είσοδος είναι ελεύθερη.

Black dog στο Χαλάνδρι
2026-01-28 20:30 - 22:30 | Κέντρο Νεότητας του Δήμου Χαλανδρίου, Αντιγόνης & Δαναΐδων, Χαλάνδρι, Αττική, Greece
Ο Πολιτιστικός – Επιστημονικός Σύλλογος Χαλανδρίου ΑΡΓΩ προσκαλεί στην προβολή της ταινίας «Black dog»
Για την 1η προβολή της χρονιάς μεταφερόμαστε στην αφιλόξενη έρημο Γκόμπι της Κίνας, πίσω στο όχι τόσο μακρινό 2008 των Ολυμπιακών του Πεκίνου, για να ακολουθήσουμε τον νεαρό Λανγκ σε μία ιστορία που, κόντρα στην απελπισία του περιβάλλοντος, θα μας γεμίσει αισιοδοξία και δύναμη! Μιλάμε για ένα από τα μαγευτικά “διαμαντάκια” του σύγχρονου σινεμά, μία ιστορία εξέλιξης, απελευθέρωσης, ηθικής και πνευματικής ανάτασης με συγκλονιστική φωτογραφία και υπέροχη μουσική.
Σας προσκαλούμε την Τετάρτη 28 Ιανουαρίου 2026 και ώρα 20:30, στο Κέντρο Νεότητας Χαλανδρίου (Αντιγόνης & Δαναΐδων), στην προβολή της νικήτριας ταινίας στην κατηγορία “Ένα κάποιο βλέμμα” στις Κάννες το 2024
«Black dog» (Μαύρος σκύλος – Gou zhen)
Παραγωγή: Κίνα – 2024
Σκηνοθεσία: Guan Hu
Σενάριο: Guan Hu, Rui Ge, Bing Wu
Πρωταγωνιστούν: Eddie Peng, Liya Tong, Jia Zhang-ke, Xiaoquang Hu κ.ά.
Μουσική: Breton Vivian
Φωτογραφία: Weizhe Gao
Διάρκεια: 116’
Είσοδος ελεύθερη

Μαθήματα πρώτων βοηθειών στο Κερατσίνι
2026-01-29 13:00 - 16:00 | Κέντρο Υγείας Κερατσινίου, Κιουρί Μαρίας & Λεωφόρος Δημοκρατίας, Κερατσίνι, Αττική, 18758, Greece
ΓΝΩΣΗ που ΣΩΖΕΙ ΖΩΕΣ: Α’ ΒΟΗΘΕΙΕΣ για ΟΛΟΥΣ
Διοργάνωση του πρώτου Δωρεάν Ανοικτού Μαθήματος Α΄ Βοηθειών για τον γενικό πληθυσμό, με στόχο την ενημέρωση και την πρακτική εκπαίδευση σε βασικές, σωτήριες δεξιότητες. Το πρώτο μάθημα θα πραγματοποιηθεί από έμπειρο υγειονομικό προσωπικό, στην Αίθουσα Πολλαπλών Χρήσεων του Κέντρου Υγείας Κερατσινίου, την Πέμπτη 29 Ιανουαρίου, 13.00-16.00.
Η συμμετοχή είναι ελεύθερη για όλους.
ΚΕΝΤΡΟ ΥΓΕΙΑΣ ΚΕΡΑΤΣΙΝΙΟΥ
ΠΕΜΠΤΗ 29 ΙΑΝΟΥΑΡΙΟΥ 2026
ΩΡΑ: 13:00-16:00
ΕΓΓΡΑΦΕΣ-ΠΛΗΡΟΦΟΡΙΕΣ: 214-4029760

Δημοτικό Πανεπιστημίο Αγίας Παρασκευής
2026-01-29 17:00 - 19:00 | 1ο ΓΕΛ Αγίας Παρασκευής, Νεαπόλεως 5, Αγία Παρασκευή, Αττική
Πρόγραμμα Δημοτικού Πανεπιστημίου Αγίας Παρασκευής για το πρώτο τρίμηνο του 2026. Το ΔΑΠΑΠ επιστρέφει και για το 2026 Από την Τρίτη 13 Ιανουαρίου ξεκινούν ξανά τα μαθήματα του Δημοτικού Ανοικτού Πανεπιστημίου Αγίας Παρασκευής, με ένα πλούσιο πρόγραμμα διαλέξεων και θεματικών ενοτήτων, ανοιχτό σε όλους τους πολίτες.
Πατήστε ΕΔΩ για να δείτε το πλήρες πρόγραμμα
ΠΕΜΠΤΗ 29 ΙΑΝΟΥΑΡΙΟΥ 2026
⏰ 5:00–6:00 μμ
Σοφία Αθανασοπούλου. Θεατρολόγος – Σκηνοθέτης – Ηθοποιός.
Πρόεδρος της Θεατρικής Ομάδας του Δήμου.
Θέμα: Από το κείμενο στη σκηνή. Η Ιφιγένεια εν Αυλίδι.
⏰ 6:00–7:00 μμ
Μιχάλης Γαβράς, Ορθοπαιδικός Χειρουργός, Δρ.Ιατρικής Σχολής του Πανεπιστημίου Αθηνών.
Θέμα: Εκφυλιστική Αρθροπάθεια.

Σεμινάρια για γονείς/κηδεμόνες εφήβων στο Μοσχάτο
2026-01-29 17:30 - 20:30 | Δημαρχείο Ταύρου, Πειραιώς & Επταλόφου, Ταύρος, Αττική, Greece
Δράση Προαγωγής Υγείας, Οικογένειας & Παιδιού
Σεμινάρια για γονείς/κηδεμόνες εφήβων από 13 έως 16 ετών στον Δήμο Μοσχάτου-Ταύρου
Το Τοπικό Συμβούλιο Πρόληψης Παραβατικότητας και η Διεύθυνση Κοινωνικής Μέριμνας & Αλληλεγγύης του Δήμου μας, προσκαλεί γονείς και κηδεμόνες εφήβων από 13 – 16 ετών, σε σεμινάρια τα οποία διοργανώνει ο φορέας Εταιρία Κοινωνικής Ψυχιατρικής Π. Σακελλαρόπουλος, στο πλαίσιο της Εθνικής Δράσης «Προαγωγή Υγείας Οικογένειας και Παιδιού», η οποία υλοποιείται από το Υπουργείο Υγείας σε συνεργασία με τη UNICEF, με χρηματοδότηση από το Ταμείο Ανάκαμψης και Ανθεκτικότητας. Η ΕΚΨ Π> Σακελλαρόπουλος εφαρμόζει για πρώτη φορά στην Ελλάδα το διεθνώς αναγνωρισμένο Πρόγραμμα Θετικής Γονεϊκότητας Triple P (Positive Parenting Program).
Το Triple P αποτελεί ένα επιστημονικά τεκμηριωμένο και πολυεπίπεδο σύστημα γονεϊκής παρέμβασης, που προάγει την ψυχική ευημερία τόσο των γονέων όσο και των παιδιών, συμβάλλοντας στην πρόληψη της εμφάνισης ψυχοκοινωνικών δυσκολιών ή ψυχοπαθολογίας στα παιδιά, μέσω της ενίσχυσης θετικών γονεϊκών πρακτικών, γνώσεων, δεξιοτήτων και αυτοπεποίθησης των γονέων, με τις ακόλουθες θεματικές:
1. Μεγαλώνοντας Υπεύθυνους Εφήβους
2. Μεγαλώνοντας Ικανούς Εφήβους
3. Μεγαλώνοντας Εφήβους που μπορούν να αναπτύξουν Υγιείς Κοινωνικές Σχέσεις και Δεξιότητες
Το σεμινάριο θα υλοποιηθεί την Πέμπτη 29 Ιανουαρίου 2026 στο Θεατράκι του π. Δημαρχείου Ταύρου (Πειραιώς 213- 2ος όροφος) από 17.30 ως 20.30, με δωρεάν συμμετοχή.
Η δήλωση συμμετοχών μπορεί να γίνει στον ακόλουθο σύνδεσμο:
https://docs.google.com/forms/d/e/1FAIpQLSdDorFaNRwQbQOiY1E2c9BLKGfp0M0Kwanr_ckD4vlcOvokdg/viewform?usp=publish-editor
Για περισσότερες πληροφορίες μπορείτε να καλέσετε τη Νικολέττα Τουρλεντέ (τηλ. επικοινωνίας 2109221739 / 2109227611, εσωτερικό 15 – mail: ypostirixi.ak.ekp.ekpse@gmail.com) ή την Έφη Γέρου, Συντονίστρια Προγράμματος (τηλ. επικοινωνίας 6936960296 – mail: gerouefi@yahoo.gr).

Παρουσίαση της ποιητικής συλλογής Ερωτοβλαστάρα στο Περιστέρι
2026-01-29 18:00 - 20:00 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Παρουσίαση της ποιητικής συλλογής Ερωτοβλαστάρα στο Περιστέρι
Η Ένωση Ελλήνων Λογοτεχνών, οι Εκδόσεις Ελικράνον και η ποιήτρια Βαλεντίνα Ε. Μπατσάλ σας προσκαλούν στην παρουσίαση της ποιητικής συλλογής «Ερωτοβλαστάρα», που τιμήθηκε με Α’ Βραβείο Ολοκληρωμένου Έργου 2025 στον Λογοτεχνικό Διαγωνισμό της Ένωσης Ελλήνων Λογοτεχνών. Η παρουσίαση θα πραγματοποιηθεί την Πέμπτη 29 Ιανουαρίου 2026, στις 18:00, στο Αμφιθέατρο του Δημαρχείου Περιστερίου (Καραθεοδωρή & Εθνικής Αντιστάσεως – Πλατεία Δημοκρατίας, στάση Μετρό Περιστέρι).
Είσοδος ελεύθερη
Ομιλητές:
Λευτέρης Β. Τζόκας, Πρόεδρος Ένωσης Ελλήνων Λογοτεχνών
Βαλεντίνα Ε. Μπατσάλ, ποιήτρια
Απαγγελία:
Έφη Χαντζούλη, ηθοποιός, συγγραφέας, φιλόλογος
Μια βραδιά αφιερωμένη στην ποίηση, τον λόγο και τη σύγχρονη λογοτεχνική δημιουργία.
Σας περιμένουμε.

Επικοινωνία στην οικογένεια στη Νέα Σμύρνη
2026-01-29 18:30 - 20:30 | Πολυχώρος Γαλαξίας Νέα Σμύρνη, 2ας Μαΐου 16, Νέα Σμύρνη, Αττική, Greece
Σεμινάρια για Γονείς και Εκπαιδευτικούς
Το Κέντρο Πρόληψης Εξαρτήσεων ΗΛΙΟΣ, με αφορμή τη συμπλήρωση 20 χρόνων συνεχούς λειτουργίας και προσφοράς στην κοινότητα, διοργανώνει κύκλο Σεμιναρίων για Γονείς και Εκπαιδευτικούς των σχολείων της Νέας Σμύρνης.
Τα σεμινάρια ξεκινούν στις 29 Ιανουαρίου και θα ολοκληρωθούν στις 21 Μάϊου. Θα πραγματοποιούνται κάθε Πέμπτη και ώρες 18:30 – 20:30 στον Δημοτικό Πολυχώρο “Γαλαξίας” και θα είναι ανοιχτά στο κοινό.
Τα σεμινάρια υλοποιούνται σε συνδιοργάνωση με το Τμήμα Παιδείας του Δήμου Νέας Σμύρνης και έχουν στόχο την ενίσχυση του γονεϊκού ρόλου, την υποστήριξη της επικοινωνίας στην οικογένεια και την πρόληψη εξαρτητικών και άλλων παθολογικών συμπεριφορών στα παιδιά και τους εφήβους.
Το πρόγραμμα των σεμιναρίων και η θεματολογία έχει ως εξής:
* 29/01/2026: “Επικοινωνία στην οικογένεια. Κατανοώντας τους τρόπους επικοινωνίας των παιδιών και των εφήβων”
* 26/02/2026: “Θέτοντας όρια στην παιδική και εφηβική παντοδυναμία”
* 19/03/2026: “Βλέπ(ω)-ομαι άρα υπάρχω. Εφηβεία και Social Media”
* 23/04/2026: “Νεανική επιθετικότητα και βία: όψεις, αιτίες, πρόληψη και αντιμετώπιση. Ο ρόλος της οικογένειας και του σχολείου”
* 21/05/2026: “Κατανόηση της εξαρτητικής διαδικασίας: πρόληψη και έγκαιρη αντιμετώπιση του φαινομένου”
Εισηγητής: Κωνσταντίνου Ευάγγελος, Κοινωνικός Ψυχολόγος (MSc), Ψυχαναλυτικός Ψυχοθεραπευτής, Επιστημονικός Υπεύθυνος Κέντρου Πρόληψης Εξαρτήσεων ΗΛΙΟΣ.

Ο Μάγος του Οζ στην Ελληνοαμερικάνικη Ένωση
2026-01-29 19:00 - 21:00 | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Ο Μάγος του Οζ
Εξ αναβολής λόγω των έκτακτων μέτρων που λήφθηκαν για τις καιρικές συνθήκες την 21/1.
Ένα μαγικό ταξίδι στον κόσμο του Οζ φέρνει η πρώτη ταινία του 2026 στο HAU Movie Club, με το αριστούργημα φαντασίας του 1939 “Ο Μάγος του Οζ” (The Wizard of Oz) και πρωταγωνίστρια την Judy Garland. Τον Ιανουάριο, σας προσκαλούμε να ανακαλύψετε πώς γεννήθηκε ο μύθος του Οζ, ενός από τα πιο αγαπημένα κλασικά φιλμ στην ιστορία του κινηματογράφου. Ένα μαγικό ταξίδι φαντασίας, μουσικής και χρωμάτων που συνεχίζει να συγκινεί μικρούς και μεγάλους. Η ταινία σημάδεψε μια ολόκληρη εποχή και άνοιξε νέους δρόμους στη χολιγουντιανή αφήγηση.
Στην ταινία, η μικρή Ντόροθι παρασύρεται από έναν ανεμοστρόβιλο σε έναν μαγικό κόσμο και, μαζί με το Σκιάχτρο, τον Τενεκεδένιο Άνθρωπο και το Λιοντάρι, ξεκινά ένα ταξίδι προς τον Μάγο του Οζ για να βρει τον δρόμο της επιστροφής.
Με την αξέχαστη Judy Garland και το εμβληματικό “Over the Rainbow”, η ταινία κέρδισε 2 Όσκαρ και παραμένει ένα διαχρονικό αριστούργημα για το θάρρος και τη φιλία.
Οργάνωση: Ελληνοαμερικανική Ένωση | Mooviereel
Είσοδος ελεύθερη με σειρά προτεραιότητας
Θέατρο Ελληνοαμερικανικής Ένωσης
Μασσαλίας 22, 10680
Γλώσσα Ελληνικά, Αγγλικά

Έκθεση Μνήμες του Βλέμματος
2026-01-29 19:00 - 21:00 | Πινακοθήκη Δήμου Αθηναίων Κτίριο Β΄, Λεωνίδου & Μυλλέρου, Αθήνα, Αττική, Greece
Αναδρομική έκθεση της σημαντικής και βραβευμένης ζωγράφου Μαρίας Κτιστοπούλου, με τίτλο Μνήμες του Βλέμματος, εγκαινιάζεται την Πέμπτη 29 Ιανουαρίου 2026 στην Πινακοθήκη του Δήμου Αθηναίων. Η έκθεση πραγματοποιείται με την υποστήριξη του Οργανισμού Πολιτισμού, Αθλητισμού και Νεολαίας Δήμου Αθηναίων και αποτελεί πανόραμα της τέχνης της καταξιωμένης ζωγράφου, καθώς περιλαμβάνει αντιπροσωπευτικά έργα από όλη την πορεία της Μαρίας Κτιστοπούλου στη ζωγραφική.
Όπως σημειώνει η Ιστορικός Τέχνης & Θεωρίας του Πολιτισμού (ΕΚΠΑ) και επιμελήτρια της έκθεσης Αθηνά Σχινά: «Η Μαρία Κτιστοπούλου, μετά το πέρας των σπουδών και την αποφοίτησή της με άριστα, ξεκίνησε την εικαστική της διαδρομή από τα μέσα της δεκαετίας του ’90, με επιλεγμένες και συγκροτημένες εκθέσεις που συχνά πραγματοποιούσε με επιτυχία, συνεχίζοντας ανελλιπώς να ζωγραφίζει μέχρι και σήμερα. Έχει εδώ και χρόνια ευρύτερα αναγνωριστεί η εντυπωσιακή επιδεξιότητά της στο σχέδιο και στο χρώμα, χωρίς ποτέ να έχει γίνει αυτοσκοπός της. Επιλέγοντας μάλιστα ως εκφραστική της βάση το ιδίωμα του ρεαλισμού, ποτέ δεν αναλώθηκε η ζωγράφος στην εντυπωσιοθηρία και στην αυταρέσκεια. Στόχος της πάντα ήταν και συνεχίζει να είναι η αναγνωρισιμότητα των εκάστοτε θεμάτων της, διατυπωμένων ωστόσο με τέτοιον τρόπο, ώστε να μην επαφίενται αυτά στην ψευδαίσθηση του ορατού ή στην υποτιθέμενη νοσταλγία, αλλά να κινητοποιούν την διάθεση περίσκεψης και τον συνειρμό του θεατή, όπως επίσης τον βαθύτερο στοχασμό και την δημιουργική του φαντασία. Ο «ρεαλισμός» της Μ. Κτιστοπούλου άλλωστε ήταν και συνεχίζει να είναι πάντα αποκαθηλωτικός, καθώς συνδυάζεται τεχνοτροπικά και υφολογικά στα έργα της, με τα περισσότερα ιδιώματα της σύγχρονης τέχνης, όπως με ποικίλες διατυπώσεις του μετεμπρεσσιονισμού, του εξπρεσσιονισμού, του κυβισμού, της γεωμετρικής αφαίρεσης κ.ά. Η ζωγράφος ποτέ δεν έπαψε υφολογικά να προβληματίζεται και δημιουργικά να πειραματίζεται, αφενός ως προς τον χώρο και το φως, μέσα από την σχεδιαστική γραφή της, (με θαυμαστή συνθετική ικανότητα), αφετέρου ως προς τα χρώματα που χρησιμοποιεί και τα υλικά της, διευρύνοντας την αίσθηση της αμεσότητας και της απτότητας, της εγγύτητας και παράλληλα εκείνης των αποστάσεων, της έννοιας επίσης του εφήμερου και της παραδοξότητας, της φθοράς και της αναγέννησης. Οι ενότητες και οι χρονικές περίοδοι που διακρίνει κανείς στην εικαστική πορεία της Μαρίας Κτιστοπούλου αφορούν τα θέματά της, όπως π. χ. είναι τα ανθρώπινα σώματα, τα γεμάτα υπαινιγμούς βλέμματα, οι μνήμες και οι διεργασίες του υποσυνειδήτου, μαζί με τα τοπία της, τα όστρακα, τα δέντρα, τα καράβια και τις θάλασσές της, όπου μπορεί πάντα να επιστρέφει, μέσα από διαφορετικές κάθε φορά και πάντα νέες εκδοχές. Ο λόγος είναι γιατί η ζωγράφος ουσιαστικά μας μεταγγίζει λεπτές ισορροπίες κι αντιπαραθέσεις, υποσημαίνοντας χροιές και ποιότητες, καθώς ανεπίληπτα συνενώνει στα έργα της το φανερό με το αθέατο, το καθημερινό με το υπερβατικό, τον ελεγχόμενο λυρισμό με την κρυμμένη δραματικότητα, μέσα από την ελεγεία και την ποιητικότητα των θεμάτων της, στα οποία διακρίνεται με συμβολισμούς κι αλληγορίες του προφανούς, η υπαρξιακή αγωνία των ημερών μας και η ανάγκη μας για αυτογνωσία.»
Επιμέλεια έκθεσης: Αθηνά Σχινά, Ιστορικός Τέχνης & Θεωρίας του Πολιτισμού (ΕΚΠΑ)
Εγκαίνια: Πέμπτη 29 Ιανουαρίου 2026, ώρα 19:00
Διάρκεια έκθεσης: Πέμπτη 29 Ιανουαρίου ως Κυριακή 22 Φεβρουαρίου 2026
Πινακοθήκη Δήμου Αθηναίων: Λεωνίδου και Μυλλέρου, Πλατεία Αυδή, τηλ. 210-5202420
Ώρες λειτουργίας: Τρίτη – Σάββατο 11:00-19:00, Κυριακή 10:00 – 16:00, Δευτέρα κλειστά
Είσοδος ελεύθερη

Προβολή Hana-bi στον Μπερντέ
2026-01-29 21:00 - 23:00 | Αυτοδιαχειριζόμενος κοινωνικός χώρος Μπερντές, Αράδου 55, Αθήνα, Αττική, Greece
Προβολή Hana-bi στον Μπερντέ
Την ερχόμενη Πέμπτη 29/01 στις 21:00, ο Σινέ-Μπερντές προβάλλει την Hana-bi (1997) του Takeshi Kitano.
Δύο λόγια για την ταινία: Ο Νίσι εγκαταλείπει την αστυνομία, λόγω οδυνηρών προσωπικών και επαγγελματικών δυσκολιών. Βυθιζόμενος σε κατάθλιψη, παίρνει αμφισβητήσιμες αποφάσεις.
Λίγα λόγια και για την ομάδα μας: Σε μια εποχή που η ακρίβεια καταπιέζει όλες τις πτυχές της ζωής μας, η επαφή με την τέχνη του κινηματογράφου αποτελεί πλέον ένα ακριβό χόμπι. Κόντρα σε λογικές κέρδους προτάσσουμε μια συλλογική εμπειρία θέασης χωρίς αντίτιμο. Κάθε Πέμπτη ο Μπερντές μετουσιώνεται σε ένα σινεμά από εμάς για εμάς. Με το πέρας της προβολής καθόμαστε και κουβεντιάζουμε, διότι όταν μοιραζόμαστε τα συναισθήματα και τις σκέψεις μας για μια ταινία δεν την ξεχνάμε ποτέ! Προσκαλούμε όσα μοιράζονται την ίδια αγάπη για την έβδομη τέχνη να συμμετέχουν ενεργά στην πραγματοποίηση των αυτοοργανωμένων προβολών, και να στηρίζουν τον χώρο με την παρουσία τους.
Η ταινία ξεκινάει στις 21:15.
Μετά από κάθε προβολή ακολουθεί συζήτηση.
Πρόσβαση 220/221 (6η Ιλισίων)
Στον χώρο λειτουργεί κινηματικό βιβλιοπωλείο και δανειστική βιβλιοθήκη.
Σας περιμένουμε κάθε Πέμπτη στις 21:00.
Μπερντές
Αυτοδιαχειριζόμενος κοινωνικός χώρος
Αράδου 55, πλ. Κύπρου
Άνω Ιλίσια

Τεστ Παπανικολάου στην Αργυρούπολη
2026-01-30 08:30 - 13:30 | Α ΚΑΠΗ & Κοινωνική Υπηρεσία Αργυρούπολης, Αλεξιουπόλεως 27, Αργυρούπολη, Αττική, 16452, Greece
Τεστ Παπανικολάου στην Αργυρούπολη
Στα εθελοντικά ιατρεία του Δήμου Ελληνικού – Αργυρούπολης συνεχίζεται να παρέχεται η δυνατότητα σε όλες τις γυναίκες του δήμου μας, ασφαλισμένες και ανασφάλιστες, να υλοποιήσουν εντελώς Δωρεάν Τεστ Παπανικολάου (ετήσιος έλεγχος) αλλά και να ενημερωθούν για τον καρκίνο του τραχήλου της μήτρας. Το ιατρείο λειτουργεί στο πλαίσιο της συνεργασίας του δήμου μας με το Γ.Ν.Μ. ΕΛΕΝΑ ΒΕΝΙΖΕΛΟΥ. και με σκοπό τη ΔΩΡΕΑΝ παροχή προληπτικών εξετάσεων για τις γυναίκες του Δήμου μας.
Η λήψη των τεστ διενεργείται για τον δήμο μας, από Μαία του νοσοκομείου ενώ η εξέταση των τραχηλικών επιχρισμάτων γίνεται από το κυτταρολογικό τμήμα του Γ.Ν.Μ. ΕΛΕΝΑ ΒΕΝΙΖΕΛΟΥ με επισήμανση αναμονής για αποτελέσματα περίπου ένα μήνα λόγω μεγάλου όγκου εξέτασης τραχηλικών επιχρισμάτων).
Στον ειδικά διαμορφωμένο χώρο των ιατρείων, που στεγάζονται στον ημιώροφο του κτιρίου της Διεύθυνσης Κοινωνικής Συνοχής, Αλεξιουπόλεως 27, Αργυρούπολη, οι γυναίκες μπορούν να εξετασθούν με σκοπό την πρόληψη των προ-καρκινικών καταστάσεων και την έγκαιρη ανίχνευση όλων των καρκίνων του τραχήλου της μήτρας. Με την διενέργεια του τεστ Παπανικολάου (ΠΑΠ τεστ), το οποίο αποτελεί και την πιο επιτυχημένη παρέμβαση δημόσιας υγείας, δίνεται η δυνατότητα στις γυναίκες του δήμου μας να προλαμβάνουν και να επενδύουν στη σωστή υγεία στο μέλλον.
Ιδανικά, θα πρέπει να τονιστεί πως ο γυναικείος πληθυσμός να πρέπει να εμβολιάζεται με το εμβόλιο κατά του HPV ιού στα πλαίσια της πρωτογενούς πρόληψης και να διεξάγει τακτικά ΠΑΠ test ως δευτερογενή πρόληψη. Σημαντικό κρίνεται οι γυναίκες που θα συμμετάσχουν να γνωρίζουν, ότι το τεστ αποτελεί μια κατά βάση κυτταρολογική εξέταση και απαιτείται μια προετοιμασία: θα πρέπει να γίνεται τουλάχιστον 5 ημέρες μετά το τέλος της έμμηνου ρύσης, να αποφεύγονται εσωτερικές πλύσεις τοπικά για 2 έως 3 μέρες πριν την εξέταση ενώ συστήνεται να αποφεύγεται η σεξουαλική επαφή τουλάχιστον για 2 ημέρες πριν την εξέταση.
Ημέρα εξέτασης ΠΑΡΑΣΚΕΥΗ 30 ΙΑΝΟΥΑΡΙΟΥ 2026. Η εξέταση γίνεται μόνο μετά από προγραμματισμένο ραντεβού από 08:30 έως 13:30μμ. Για ραντεβού και πληροφορίες μπορείτε να καλείτε στο τηλ: 2132026090.

Επετειακή εκδήλωση για την εορτή των Τριών Ιεραρχών
2026-01-30 12:00 - 14:00 | Φιλολογικός Σύλλογος Παρνασσός, Πλατεία Αγίου Γεωργίου Καρύτση 8, Αθήνα, Αττική, 10561, Greece
Επετειακή εκδήλωση για την εορτή των Τριών Ιεραρχών
Ο Φιλολογικός Σύλλογος «Παρνασσός» σας προσκαλεί στην επετειακή εκδήλωση για την εορτή των Τριών Ιεραρχών, στο πλαίσιο της οποίας ο Σύλλογος θα βραβεύσει προσωπικότητες, για την κοινωνική και καλλιτεχνική προσφορά τους.
Πρόγραμμα Εκδηλώσεως:
– Χαιρετισμός του Προέδρου του ΦΣΠ, Καθηγητή κ. Βασιλείου Λ. Κωνσταντινόπουλου.
– Ομιλία του Φιλολόγου κ. Ιωάννη Χρ. Γιάγκου, με θέμα: «Η παιδεία κατά τους Τρεις Ιεράρχες και η γλωσσική αγωγή κατά τον Ιωάννη τον Χρυσόστομο».
– Βράβευση της Αντιπεριφερειάρχου κας Σουλτάνας (Άννης) Ανδρεάδου.
– Βράβευση του Δημάρχου Ηρωικής Νήσου Ψαρών κ. Κωνσταντίνου Βρατσάνου.
– Βράβευση της Ζωγράφου κας Σούλας Λειψού-Γιάγκου.
Μετά το πέρας της εκδηλώσεως, θα ακολουθήσει η καθιερωμένη κοπή της βασιλόπιτας του Φιλολογικού Συλλόγου «Πάρνασσός». Η παρουσία σας θα μας τιμήσει ιδιαιτέρως.
Παρασκευή 30 Ιανουαρίου 2026
12.00, Κεντρική αίθουσα

Global Game Jam Athens 2026
2026-01-30 14:00 - 2026-02-01 21:00 | Κέντρο Πολιτισμού Ελληνικός Κόσμος στο Ίδρυμα Μείζονος Ελληνισμού, Πειραιώς 254, Ταύρος, Αττική, Greece
To Global Game Jam [Athens] ξανά κοντά σας για 14η χρονιά.
Global Game Jam Athens 2026. Φέτος είναι η 12η διοργάνωση που γίνεται σε φυσικό χώρο και μαζί με τα 2 χρόνια της online παρουσίας μας λόγω της πανδημίας του Covid-19 σηματοδοτεί ένα σημαντικό στόχο που είχαμε όλα αυτά τα χρόνια. Την συνεργασία και την δικτύωση των δημιουργών παιχνιδιών.
Αυτό που είδαμε όλα αυτά τα χρόνια είναι το πόσο σημαντικό είναι να μπορούμε να βρεθούμε όλοι μαζί και να δημιουργήσουμε. Είναι σημαντικό να υπάρχει αλληλεπίδραση μεταξύ των δημιουργών για να ανταλλάσσουν ιδέες και εμπειρίες. Όλα αυτά σε ένα φιλικό περιβάλλον με άτομα που μοιράζονται το ίδιο πάθος. Το πάθος για την δημιουργία παιχνιδιών. Ευελπιστούμε ότι φέτος θα καταφέρουμε να παρέχουμε αυτές τις συνθήκες που τόσο μας έχουν λείψει τόσο σε εμάς σαν διοργανωτές όσο και σε όλους εσάς σαν δημιουργούς.
Οπότε αν θέλεις να συμμετέχεις στο Global Game Jam δεν έχεις παρά να δηλώσεις συμμετοχή μέσω της “Αίτησης Εγγραφής“. Φυσικά ο Discord Server που χρησιμοποιήσαμε τα προηγούμενα χρόνια παραμένει ενεργός για να διευκολύνει την επικοινωνία μεταξύ των δημιουργών.
Τον server μας θα τον βρεις στο παρακάτω link https://discord.com/invite/eVN6aVu2ZC

Global Game Jam Athens 2026
Πότε γίνεται Το Global Game Jam [Athens] θα ξεκινήσει την Παρασκευή 30 Ιανουαρίου 2026 και θα ολοκληρωθεί την Κυριακή 1 Φεβρουαρίου 2026.
Σε ποιον απευθύνεται To Global Game Jam [Athens] απευθύνεται σε όλους όσους έχουν πάθος με την δημιουργία παιχνιδιών ανεξαρτήτου εμπειρίας ή τεχνογνωσίας. Ένα Game Jam είναι η ιδανική διοργάνωση για να γνωρίσεις και να συνεργαστείς με νέους ανθρώπους αλλά και να γεννήσεις νέες ιδέες.
Πολλές ομάδες που δημιουργήθηκαν σε παρόμοια events, έχουν προχωρήσει και πέρα από τα χρονικά όρια της διοργάνωσης. Πολλά παιχνίδια που φτιάχτηκαν σαν πρότυπα για τη διοργάνωση εξελίχθηκαν σε ολοκληρωμένα παιχνίδια με πλήρη χαρακτηριστικά και έχουν σημειώσει σημαντική επιτυχία.
Δεν χρειάζεται να έχεις ομάδα για να συμμετέχεις σε ένα Game Jam. Συνήθως οι ομάδες φτιάχνονται μετά την παρουσίαση του θέματος από ανθρώπους που έλκονται από μια κοινή ιδέα. Αντίθετα από το τι μπορεί να πιστεύει κανείς, κάτι τέτοιο είναι πολύ σημαντικό.
Τι απαιτείται να έχεις μαζί σου Μα φυσικά ό,τι εργαλεία θα σε βοηθήσουν να φτιάξεις το παιχνίδι σου. Αυτό μπορεί να συμπεριλαμβάνει laptop ή Η/Υ, καλώδιο ethernet, πολύμπριζο, σύστημα ηχοληψίας, κιθάρα, ή οποιοδήποτε άλλο μουσικό όργανο, αν θες να παίξεις εσύ την μουσική που θα επενδύσει το παιχνίδι, χαρτιά, ψαλίδια, μαρκαδόρους, κόλλες. Ναι, ναι. Σωστά διάβασες. Σε αντίθεση με τα περισσότερα Game Jam events, στο Global Game Jam μπορείς να φτιάξεις επιτραπέζια παιχνίδια και όχι μόνο.
Δυστυχώς δεν είμαστε σε θέση να γνωρίζουμε τις ανάγκες του καθενός αλλά και να καλύψουμε ένα τέτοιο κόστος, οπότε για να μην περιορίσουμε την δημιουργικότητά σας, πρέπει να φέρετε εσείς ότι πιστεύετε ότι θα χρειαστείτε.
Αν αποφασίσεις να μην εγκαταλείψεις τον χώρο ούτε καν για ύπνο, τότε θα χρειαστείς υπνόσακο. Επειδή δεν υπάρχει η ανάλογη υποδομή για τέτοιου είδους φιλοξενία, θα αναγκαστείς να κοιμηθείς στο πάτωμα. Για αυτό το λόγο ενδείκνυται να χρησιμοποιήσεις υπόστρωμα. Μην το υποτιμήσεις. Ένα απαραίτητο αξεσουάρ στην περίπτωσή μας, είναι τα χρήματα για το φαγητό. Θα υπάρξουν κάποια snack στον χώρο αλλά θα πρέπει να μεριμνήσεις για την διατροφή σου. Στην γύρω περιοχή υπάρχουν πολλά μαγαζιά από όπου θα μπορείς να παραγγείλεις. Τέλος, το μυστικό των σκληροτράχηλων commando. Μωρομάντηλα, διότι η καθαριότητα είναι η μισή αρχοντιά.
Προσβασιμότητα Ο χώρος θα είναι ανοικτός και τις νυχτερινές ώρες καθ’ όλη την διάρκεια της διοργάνωσης για να διευκολυνθούν οι συμμετέχοντες στις μετακινήσεις τους και την τήρηση του χρονοδιαγράμματος τους. Ο χώρος διαθέτει parking.
Ανάπτυξη Παιχνιδιών Η ανάπτυξη των παιχνιδιών θα ξεκινήσει την Παρασκευή μετά τις 17:00 οπότε και θα παρουσιαστεί το θέμα. Το πρώτο βήμα είναι να σχηματιστούν οι ομάδες. Όσοι έχουν ήδη ομάδα θα μπορέσουν να ξεκινήσουν αμέσως ή μπορεί να θέλουν να εμπλουτίσουν το δυναμικό τους με νέα πρόσωπα. Όσοι δεν έχουν ομάδα, θα σχηματίσουν εκεί ομάδες ή θα μπουν σε ήδη υπάρχουσες. Οι ομάδες δεν έχουν περιορισμό στον αριθμό των μελών. Τα παιχνίδια πρέπει υποχρεωτικά να προσεγγίζουν με κάποιο τρόπο το θέμα που θα δοθεί. Δεν υπάρχει κάποιος περιορισμός στον τρόπο που θα προσεγγίσει κανείς το θέμα αρκεί αυτό να γίνεται σαφές από το παιχνίδι το ίδιο.
Εκτός από το θέμα θα δοθούν και κάποιοι diversifiers. Οι diversifiers είναι επιπλέον προκλήσεις, στοιχεία που μπορεί κάποιος να προσθέσει στο παιχνίδι του. Δεν είναι κανείς υποχρεωμένος να υιοθετήσει στο παιχνίδι του κάποιον diversifier και αν το κάνει δεν κερδίζει επιπλέον πόντους. Μπορεί κανείς να υιοθετήσει όσους επιθυμεί αλλά όταν καταθέσει το παιχνίδι του, μπορεί να επιλέξει μόνο τέσσερις οι οποίοι και θα χρησιμοποιούνται και σαν φίλτρα στην αναζήτηση των παιχνιδιών.
Η ανάπτυξη του παιχνιδιού θα συνεχιστεί μέχρι την Κυριακή στις 15:00. Εκείνη την ώρα θα πρέπει να τελειώσει η ανάπτυξη του παιχνιδιού και μέχρι τις 17:00 θα πρέπει να παραδοθεί το παιχνίδι. Ο αρχηγός κάθε ομάδας θα πρέπει να έχει φτιάξει μέχρι το Σάββατο στις 15:00 ένα Game Project στο site της διοργάνωσης στο οποίο την επόμενη ημέρα θα φορτώσουν το παιχνίδι. Πιο λεπτομερείς πληροφορίες θα δοθούν κατά την έναρξη της διοργάνωσης.
Παρουσίαση των παιχνιδιών Η επίσημη παρουσίαση των παιχνιδιών θα πραγματοποιηθεί την Κυριακή μετά τη λήξη του Global Game Jam [Athens].
Πρόγραμμα GGJ [Athens] 2026
Το πρόγραμμα που ακολουθεί είναι ενδεικτικό. Ενδέχεται να υπάρξουν μετακινήσεις στις ώρες ανάλογα με την πορεία των εργασιών. Το πρόγραμμα θα αναπροσαρμόζεται ανάλογα τις εκάστοτε ανάγκες. Συγκεκριμένα για την διάρκεια της παρουσίασης των παιχνιδιών την Κυριακή δεν μπορούμε να εκτιμήσουμε τον ακριβή χρόνο καθώς αυτός θα εξαρτηθεί από τον αριθμό των παιχνιδιών που θα αναπτυχθούν και την πορεία των επιμέρους παρουσιάσεων από τις ομάδες.
Παρασκευή 30/01/2026
14:00 – Προσέλευση, εγγραφές, καφές, networking
15:00 – Έναρξη Παρουσιάσεων – Ομιλιών *Το πρόγραμμα θα ανακοινωθεί σύντομα.
16:45 – Παρουσίαση Keynote video και θέματος του Global Game Jam 2024
17:15- Διάλειμμα, Brainstorming
18:00 – Pitching ιδεών – Σχηματισμός Ομάδων
20:00 – Έναρξη ανάπτυξης παιχνιδιών, επίσκεψη στη θόλο
Σάββατο 31/01/2026
15:00 – Λήξη προθεσμίας για δημιουργία Game Project στο website του Global Game Jam (http://globalgamejam.org/)
Κυριακή 01/02/2026
15:00 – Έναρξη ανεβάσματος (κατάθεσης) παιχνιδιών στο site
17:00 – Ολοκλήρωση διαδικασιών ανάπτυξης και κατάθεσης παιχνιδιών.
17:00 – Διάλειμμα, Networking, καφές, δοκιμή των παιχνιδιών από τους developers.
18:00 – Παρουσίαση παιχνιδιών
20:00 – Λήξη Παρουσιάσεων **
21:00 – Αποχώρηση
* – Οι ομιλίες θα προβληθουν μέσω Live streaming στην σελίδα μας στο facebook (https://www.facebook.com/giftedgamejam)
** – Η λήξη των παρουσιάσεων θα εξαρτηθεί από την πορεία των παρουσιάσεων. Το υπόλοιπο πρόγραμμα θα διαμορφωθεί ανάλογα

Η ορχήστρα του Αδερφού μου στη Νέα Ιωνία
2026-01-30 18:30 - 22:00 | Κινηματογράφος Αστέρας Νέα Ιωνία, Ασκληπιού 4, Νέα Ιωνία, Αθήνα, 14231, Greece
Νέα διπλή προβολή ταινίας από την Κινηματογραφική Λέσχη Ν. Ιωνίας «ΜΠΛΟΚΟ»!
Η ορχήστρα του Αδερφού μου ( En fanfare) 2024
Παρασκευή 30 Ιανουαρίου Ώρες 6.30 & 8.45 μ.μ.
Δημοτικός Κινηματογράφος Ν. Ιωνίας «ΑΣΤΕΡΑΣ» (Ασκληπιού 4)
Γαλλία – 2024 | Σκηνοθεσία: Εμανουέλ Κουρκόλ | Διάρκεια: 103′
Αγαπητοί φίλοι, σας προσκαλούμε την Παρασκευή 30 Ιανουαρίου και ώρες 6.30 μ.μ. & 8.45 μ.μ. στον Δημοτικό Κινηματογράφο Ν. Ιωνίας «ΑΣΤΕΡΑΣ», για την διπλή προβολή της πολυβραβευμένης, βαθιά συγκινητικής, σύγχρονης κινηματογραφικής Γαλλικής δημιουργίας «Η ορχήστρα του Αδερφού μου» του Εμανουέλ Κουρκόλ.
Υπόθεση: Ο Τιμπό είναι ένας διεθνώς αναγνωρισμένος διευθυντής ορχήστρας. Όταν έρχεται αντιμέτωπος με ένα πρόβλημα υγείας, ανακαλύπτει ότι είναι υιοθετημένος και έχει έναν μικρότερο αδερφό στην επαρχία, τον Τζίμι, ο οποίος εργάζεται στο εστιατόριο ενός σχολείου και παίζει τρομπόνι στην τοπική φιλαρμονική ορχήστρα, που αποτελεί το καμάρι και την ελπίδα μιας εργατικής κοινότητας που απειλείται από την ανεργία. Οι δυο τους δεν φαίνεται να έχουν πολλά κοινά εκτός από την αγάπη τους για τη μουσική, αλλά όταν ο Τιμπό αντιλαμβάνεται το εξαιρετικό ταλέντο του αδερφού του, αποφασίζει να τον βοηθήσει να αναπτύξει τα ταλέντα του.
Ο Εμανουέλ Κουρκόλ με την τρίτη ταινία του, με όπλο ένα εξαιρετικό σενάριο και δύο σπουδαίους πρωταγωνιστές, πάντα τρυφερός, πάντα κοινωνικός, πάντα ανθρώπινος, καταπιάνεται και αυτήν τη φορά, μέσα από μια αντίστιξη ή καλύτερα ένα χάσμα που γεφυρώνεται, με την αγάπη.
Για άλλη μια φορά μιας δείχνει ότι η Τέχνη έχει τη δύναμη να κάνει καλύτερο τον άνθρωπο, να τον ανυψώσει, να ενώσει τους ανθρώπους, και φυσικά ότι η Τέχνη θα έπρεπε να ανήκει σε όλους ή μάλλον θα έπρεπε να είναι κυρίως κτήμα της εργατικής τάξης, που πασχίζει γι’ αυτήν με νύχια και με δόντια, που δεν έχει την ευκαιρία να γίνει κομμάτι της.
Μέσα από την ιστορία δύο χαμένων αδερφών, κατάφερε να δείξει και την κοινωνική και οικονομική κατάσταση του τόπου του, όταν στρέφει το βλέμμα του στα εργοστάσια που κλείνουν, απειλώντας την επιβίωση των ανθρώπων. Και τι ελπιδοφόρο η Τέχνη να είναι εκεί, παρούσα στους αγώνες, να δίνει δύναμη, ελπίδα και παρηγοριά.
Διακρίσεις & υποψηφιότητες: Η εξαιρετική αυτή ταινία έχει έχει αποσπάσει δεκάδες βραβεία και υποψηφιότητες σε διεθνή φεστιβάλ κινηματογράφου. Μεταξύ αυτών έχει αποσπάσει 7 υποψηφιότητες στα Βραβεία Σεζάρ (César Awards) και συγκεκριμένα υποψηφιότητα για την Καλύτερη Ταινία ,για Καλύτερη Σκηνοθεσία (Emmanuel Courcol), για τον Α’ Ανδρικό Ρόλο (Benjamin Lavernhe), για τιν Β’ Ανδρικό Ρόλο (Pierre Lottin), για το Καλύτερο Σενάριο, για την Καλύτερη Μουσική και για το Καλύτερο Μοντάζ. Επίσης ήταν επίσημη επιλογή και έκανε Παγκόσμια Πρεμιέρα στο Φεστιβάλ Καννών, απέσπασε το βραβείο κοινού στο φεστιβάλ Κινηματογράφου του Σαν Σεμπάστιαν και συμμετείχε στο επίσημο πρόγραμμα πολλών διεθνών κινηματογραφικών φεστιβάλ με ευρεία διεθνής φεστιβαλική πορεία σε Ευρώπη και εκτός.
Ελάτε να την απολαύσετε, με διπλή προβολή!
Η είσοδος είναι ελεύθερη.
Σας περιμένουμε όλους!

Προβολή Η Δούκισσα της Πλακεντίας
2026-01-30 19:00 - 21:00 | Μέγαρο Δουκίσσης Πλακεντίας, Λόρδου Βύρωνος 3, Πεντέλη, Αττική, 15236, Greece
Η Δούκισσα της Πλακεντίας 70 χρόνια μετά
Εβδομήντα χρόνια μετά την πρώτη προβολή της, στις 30 Ιανουαρίου 1956, η ιστορική ταινία με τίτλο «Η Δούκισσα της Πλακεντίας», σε σκηνοθεσία της Μαρίας Πλυτά, που αφηγείται τη ζωή της Γαλλίδας φιλέλληνα Sophie de Marbois Lebrun, επιστρέφει στον τόπο που εκείνη επέλεξε ως κατοικία της, αλλάζοντας για πάντα τη φυσιογνωμία της Πεντέλης.
Το Μέγαρο Δουκίσσης Πλακεντίας και το Φεστιβάλ Πεντελικού ανοίγουν τις πύλες τους στο κοινό για μια μοναδική κινηματογραφική βραδιά μνήμης και πολιτιστικής εμπειρίας. Η προβολή της ταινίας πραγματοποιείται στον αυθεντικό χώρο όπου γυρίστηκαν σκηνές του έργου, μετατρέποντας τη θέαση σε βιωματικό γεγονός που γεφυρώνει τον χρόνο με τον χώρο.
Η κεντρική σάλα και οι ιστορικοί χώροι του Μεγάρου, που αποτέλεσαν το αφηγηματικό σκηνικό σπουδαίων πρωταγωνιστών — Ρίτας Μυράτ, Αλέκου Δεληγιάννη, Βούλας Χαριλάου, Θόδωρου Μορίδη, Δημήτρη Νικολαΐδη, Λάμπρου Κωνσταντάρα, Μίρκας Καλαντζοπούλου και Δέσπως Διαμαντίδου — μεταμορφώνονται σε μια ατμοσφαιρική κινηματογραφική αίθουσα, όπου η ιστορία και η συλλογική μνήμη συναντώνται.
Την προβολή της ταινίας θα ακολουθήσει ξενάγηση στους χώρους του Μεγάρου από την Αντιδήμαρχο Πολιτισμού κα Άρτεμη Αργύρη και τον εντεταλμένο δημοτικό σύμβουλο κ. Γιάννη Ζούνη.
Η Δήμαρχος Πεντέλης, Νατάσσα Κοσμοπούλου, επισημαίνει: «Η προβολή της ιστορικής ταινίας “Η Δούκισσα της Πλακεντίας” στον φυσικό της χώρο συμπίπτει με μια ιστορική στιγμή και μεγάλη νίκη για την Πεντέλη. Η παραχώρηση του Μεγάρου Δουκίσσης Πλακεντίας στον Δήμο Πεντέλης αποτελεί ιστορική στιγμή και μεγάλη νίκη για την πόλη μας. Ένα εμβληματικό τοπόσημο της Αττικής, με τεράστια πολιτιστική και ιστορική αξία, περνά επιτέλους στα χέρια της τοπικής κοινωνίας, με στόχο να αναγεννηθεί ως ζωντανό Κέντρο Πολιτιστικών και Πνευματικών Δράσεων. Ευχαριστώ θερμά την ΕΤΑΔ και την Πολιτεία για τη συνεργασία. Δεσμευόμαστε να τιμήσουμε αυτή τη συμφωνία με πράξεις και έργα που θα αναδείξουν το Μέγαρο σε φάρο πολιτισμού, παιδείας και εξωστρέφειας για ολόκληρη την Πεντέλη.»
Η Αντιδήμαρχος Πολιτισμού, Άρτεμη Αργύρη, δήλωσε: «Στις 30 Ιανουαρίου, το Φεστιβάλ Πεντελικού επιστρέφει στην εμβληματική του έδρα, το Μέγαρο Δουκίσσης Πλακεντίας, με μια χωρικά εστιασμένη πρωτοβουλία που αναδεικνύει την οραματική του ταυτότητα: μια σύγχρονη και δυναμική πολιτιστική ατζέντα που εκδιπλώνεται καθ’ όλη τη διάρκεια του έτους, επενδύοντας στην πολυσυλλεκτικότητα, τις πολιτισμικές συμπράξεις και τον καλλιτεχνικό διάλογο. Ευχαριστώ θερμά τη Δήμαρχο Πεντέλης για την υποστήριξη και τον συνάδελφο δημοτικό σύμβουλο Γιάννη Ζούνη, που συνέβαλε τα μέγιστα σε κάθε τεχνικό επίπεδο για την πραγματοποίηση αυτής της πρωτοβουλίας. Είναι τιμή η αιγίδα του Ελληνικού Κέντρου Κινηματογράφου, Οπτικοακουστικών Μέσων και Δημιουργίας».
Λίγα Λόγια για την Ταινία Η «Δούκισσα της Πλακεντίας» είναι ελληνική ιστορική ταινία του 1956, σε σκηνοθεσία της Μαρίας Πλυτά, της πρώτης Ελληνίδας κινηματογραφίστριας. Το έργο αποτελεί ψυχογράφημα εμπνευσμένο από την πραγματική ζωή της Γαλλίδας ευεργέτιδας Σοφί ντε Μαρμπουά-Λεμπρέν, γνωστής ως Δούκισσας της Πλακεντίας, μιας εμβληματικής μορφής που συνδέθηκε στενά με την Ελλάδα του 19ου αιώνα και άφησε ισχυρό αποτύπωμα στην πολιτιστική και αρχιτεκτονική της ιστορία.
Βασικά στοιχεία
Έτος παραγωγής: 1956
Διάρκεια: 89 λεπτά
Είδος: Ιστορικό δράμα
Σκηνοθεσία: Μαρία Πλυτά
Χώρα παραγωγής: Ελλάδα

Μεγαλώνοντας παιδιά στην ψηφιακή εποχή
2026-01-30 19:00 - 21:00 | Δημοτικό Θέατρο Ηλιούπολης Μίκης Θεοδωράκης, Σοφοκλή βενιζέλου 112 και Πρωτόπαπα, Ηλιούπολη, Αττική, 16342, Greece
O Δήμος Ηλιούπολης αντιλαμβανόμενος τα προβλήματα που προκύπτουν στη νέα γενιά από την υπερβολική χρήση των νέων τεχνολογιών με τη ραγδαία ανάπτυξη της ψηφιακής εποχής, διοργανώνει Επιστημονική Ημερίδα με τίτλο: «Μεγαλώνοντας παιδιά στην ψηφιακή εποχή – Κίνδυνοι, Προκλήσεις, Ευκαιρίες» την Παρασκευή 30 Ιανουαρίου 2026 στις 19:00 στο Δημοτικό Θέατρο Ηλιούπολης «Μίκης Θεοδωράκης» (Λεωφόρος Σοφοκλή Βενιζέλου και Κουντουριώτου). Στην Επιστημονική ημερίδα θα αναλυθούν σημαντικά ζητήματα όπως είναι το “Πώς οι οθόνες επηρεάζουν την ανάπτυξη του λόγου στα παιδιά”, θα πραγματοποιηθεί εισαγωγή στον ψηφιακό κόσμο, θα παρουσιαστούν οι πολλαπλοί κίνδυνοι από τη χρήση των κινητών και του Διαδικτύου, όπως είναι ο διαδικτυακός εκφοβισμός και η παρενόχληση, ζητήματα ιδιωτικότητας, sexting, η έκθεση σε ακατάλληλο περιεχόμενο, fomo, η εξάρτηση από video games).Επιπροσθέτως, θα παρουσιαστεί ο ορθός χρόνος χρήσης οθόνης ανά ηλικιακή ομάδα και το ψηφιακό αποτύπωμα που αφήνεται στα παιδιά, ενώ θα αναλυθούν παραδείγματα και μελέτες περίπτωσης, για να δοθούν οι κατάλληλες κατευθυντήριες οδηγίες προς τους γονείς.
Μετά την ολοκλήρωση των ομιλιών θα ακολουθήσει διαδραστική συζήτηση με το κοινό, θα εκφραστούν απορίες και θα δοθούν συμβουλές.
Συντονίστρια Επιστημονικής Ημερίδας: Αντωνία Βλάχου, Λογοθεραπεύτρια
Ομιλητές:
Αντωνία Βλάχου, Λογοθεραπεύτρια, Ανώτατο Εκπαιδευτικό Ιδρυμα Πατρών, MsC Επιστήμες Αγωγής, Ελληνικό Ανοιχτό Πανεπιστήμιο, Πιστοποίηση Σχολική Ψυχολογία, Παν.Αιγαίου
Γεωργία Τσιρούκη, Κλινικός Ψυχολόγος.
Κατερίνα Λαμπροπούλου, Ψυχολόγος, Εθνικό και Καποδιστριακό Πανεπιστήμιο Αθηνών, MSc Κυβερνοψυχολογίας, Ειδ. Συστημική Ψυχοθεραπεύτρια.

Βερμίλιο Η Νύφη του Βουνού στην Πετρούπολη
2026-01-30 20:00 - 22:00 | Κινηματοθέατρο Πετρούπολις – Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττική, 13231, Greece
Βερμίλιο Η Νύφη του Βουνού Ιταλία, Γαλλία, Βέλγιο (2024) | Διάρκεια: 119′ | Σκηνοθεσία: Maura Delpero | Πρωταγωνιστούν: Giuseppe De Domenico, Tommaso Ragno, Martina Scrinzi
Μια παράξενη, συγκινητική ιστορία πάνω σε οικογένεια, έρωτα και πόνο σε μια εποχή που η Ευρώπη αλλάζει. Η ταινία μεταφέρει την κάμερα στους πρόποδες των ιταλικών Άλπεων, στο ομώνυμο χωριό, το 1944, όταν ο Β’ Παγκόσμιος Πόλεμος φτάνει στο τέλος του και η καθημερινότητα μοιάζει να αιωρείται ανάμεσα στη σιωπή και την ελπίδα. Η ιστορία εστιάζει στην οικογένεια του δασκάλου Cesare, που μαζί με τη σύζυγό του Adele μεγαλώνει τα παιδιά τους σε ένα απομονωμένο ορεινό περιβάλλον· μια ζωή με τα ίδια της τα όρια. Μια ημέρα, ο λιποτάκτης Pietro φτάνει στο χωριό και, καθώς κρύβεται από τις αρχές, ερωτεύεται τη μεγαλύτερη κόρη της οικογένειας, Lucia. Η σχέση τους θα αναταράξει τις ισορροπίες και θα αποκαλύψει πόσο βαθιά ριζώνουν η παράδοση, η αγάπη και η προδοσία. Μέσα από γαλήνια πλάνα της φύσης και τις σιωπές των χαρακτήρων, η ταινία ξεδιπλώνει με υπομονή τη ζωή της κοινότητας, τους ρόλους και τις αναζητήσεις των ανθρώπων που προσπαθούν να ζήσουν, να αγαπήσουν, να αντέξουν.
Μια ταινία που απέσπασε βραβεία και αναγνώριση στη 81η Μπιενάλε της Βενετίας, κερδίζοντας βραβείο της Κριτικής Επιτροπής και επιλεγμένη για την εκπροσώπηση της Ιταλίας στα Όσκαρ Καλύτερης Διεθνούς Ταινίας. Είναι ένα πορτρέτο εποχής που δεν περιορίζεται στην ιστορία ενός έρωτα ή μιας οικογένειας: είναι μια ανάμνηση συλλογική, μια μελέτη πάνω στη ζωή που συνεχίζεται παρά τις πληγές του πολέμου, την παράδοση και τις σιωπές που ορίζουν κάθε σπίτι και κάθε καρδιά.
Είσοδος Ελεύθερη
Κινηματοθέατρο “Πετρούπολις” (Πνευματικό Κέντρο Πετρούπολης)
(Μπουμπουλίνας 59 & Αθ. Διάκου)

Ο Σαίξπηρ στα γρήγορα στο Περιστέρι
2026-01-30 20:00 - 22:00 | Κινηματοθέατρο Κώστας Γαβράς Πρώην Έφη, Βασιλικών 6, Περιστέρι, Αττική, 12137, Greece
Ο Σαίξπηρ… στα γρήγορα στο Κινηματοθέατρο «Κώστας Γαβράς» από την Πειραματική Θεατρική Σκηνή Δήμου Περιστερίου
Ο Δήμαρχος Περιστερίου, Ανδρέας Π. Παχατουρίδης, προσκαλεί τους πολίτες στη θεατρική παράσταση «Σαίξπηρ… στα γρήγορα», που παρουσιάζει η Πειραματική Θεατρική Σκηνή Δήμου Περιστερίου «Ανδρέας Βαρούχας», στο Κινηματοθέατρο «Κώστας Γαβράς» (Βασιλικών 6, Κηπούπολη). Η παράσταση θα παρουσιαστεί στις 23, 24, 30 και 31 Ιανουαρίου καθώς και στις 6, 7, 13 και 14 Φεβρουαρίου 2026, με ώρα έναρξης 20:00 και ελεύθερη είσοδο.
Πρόκειται για μια βραβευμένη κωμωδία των Άνταμ Λονγκ, Τζες Ουίνφιλντ και Ντανιέλ Σίνγκερ, σε διασκευή και σκηνοθεσία Αρχοντίας Μυλωνά, που συμπυκνώνει με χιούμορ, φαντασία και συνεχείς ανατροπές 36 έργα του Ουίλιαμ Σαίξπηρ σε μία απολαυστική παράσταση διάρκειας δύο ωρών, γεμάτη κέφι, ζωντάνια και θεατρικές μεταμορφώσεις.
Παίζουν (αλφαβητικά): Βεζιρτζόγλου Καίτη, Δεϊμέζη Βίκυ, Ζαρίκου Μάρω, Κοντομάρκου Κατερίνα, Κουμπαρούλη Γεωργία, Λογοθέτης Θεοφάνης, Μαχαίρα Μαρία, Μπεκιάρης Γιώργος, Παλιούρα Έλλη, Ραμαντάνης Βασίλης, Ρουμπάκης Ιερόθεος, Σαμοϊλη Νικολέττα, Σταυρόπουλος Κωστής, Τάπα Μαρίνα και η Σταυροπούλου Μαράκι.
Συντελεστές: Διασκευή – Σκηνοθεσία: Αρχοντία Μυλωνά • Χορογραφίες – Ξιφασκία: Ναταλία Φεντόροβα-Βέρδου • Μουσική επιλογή: Αρχοντία Μυλωνά & Αγγελική Λέκκα • Φώτα: Γιώργος Κοντός • Ήχος: Αγγελική Λέκκα • Φροντιστήριο: Αμαλία Μουτάφη & Νεκταρία Πρασσάκη • Μακιγιάζ: Ευτέρπη Μπούκα.
Ο Δήμος Περιστερίου συνεχίζει να στηρίζει έμπρακτα τον πολιτισμό και τη θεατρική δημιουργία, προσφέροντας ποιοτικές παραστάσεις με ελεύθερη πρόσβαση για όλους τους πολίτες.

Blow-up στον Βυρωνα
2026-01-30 20:00 - 22:00 | Κινηματογράφος Νέα Ελβετία, Ελβετίας 34 & Σεβαστείας, Βύρωνας, Αττική, Greece
Συνεχίζονται οι Κινηματογραφικές βραδιές του Δήμου Βύρωνα με το νέο κύκλο προβολών:«Νότες ωραίες, παράφορες» Εικόνες ελπίδας σε δίσεκτους καιρούς, την Παρασκευή 30.1.2026, με την προβολή της ταινίας Blow-up.
Σκηνοθεσία: Μικελάντζελο Αντονιόνι
Σενάριο: Μικελάντζελο Αντονιόνι, Τονίνο Γκουέρα, Έντουαρντ Μποντ (από ένα διήγημα του Χούλιο Κορτάσαρ)
Φωτογραφία: Κάρλο Ντι Πάλμα
Παίζουν: Ντέιβιντ Χέμινγκς, Βανέσα Ρεντκρέιβ, Σάρα Μάιλς
Ιταλο-Αγγλική ταινία του 1966, 111΄
Ένας φωτογράφος μόδας, από ένα τυχαίο εύρημα, αρχίζει να βλέπει κι έναν άλλο κόσμο, πίσω από τη βιτρίνα.
Μικελάντζελο Αντονιόνι ενδεικτική φιλμογραφία: Η νύχτα, Η περιπέτεια, Κόκκινη έρημος.
Μετά την προβολή ακολουθεί συζήτηση με τον Νίκο Σιδέρη, ψυχίατρο-ψυχαναλυτή, διευθυντή του Ινστιτούτου «Γαληνός».
Παρασκευή 30.1.2026, 8.00 μ.μ.
Δημοτικός κινηματογράφος «Νέα Ελβετία», Νέας Ελβετίας 34 & Σεβαστείας
Είσοδος Ελεύθερη
Κοινωνική Προσφορά: Με αφορμή την προβολή της ταινίας συγκεντρώνουμε τρόφιμα μακράς διάρκειας, για την ενίσχυση των Κοινωνικών Δομών του Δήμου μας (Κοινωνικό Παντοπωλείο & Παροχή Συσσιτίου).

Αντιπολεμική συζήτηση στο Εμπρός
2026-01-30 20:00 - 23:00 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Αντιπολεμική συζήτηση στο Εμπρός
30 χρόνια μετά την εμπλοκή στα Ίμια η κυβέρνηση της ΝΔ θέλει να προετοιμαστούμε για αιματοχυσία και φέρετρα. Η ΕΙΡΗΝΗ ΤΩΝ ΣΚΛΑΒΩΝ ΔΕΝ ΕΙΝΑΙ Η ΑΠΑΝΤΗΣΗ ΣΤΗ ΦΡΙΚΗ ΤΟΥ ΠΟΛΕΜΟΥ.
· Αλληλεγγύη σε Παλαιστίνη – Βενεζουέλα
· Όχι στις ιμπεριαλιστικές επεμβάσεις
· Να κλείσουν οι ΝΑΤΟϊκές βάσεις
· Να σταματήσει η στρατιωτική – οικονομική συνεργασία με το Ισραήλ και την Ουκρανία
· Να αποσυρθούν οι φρεγάτες από Λιβύη – Ερυθρά θάλασσα
· Όχι εξοπλιστικά προγράμματα – Λεφτά για συντάξεις, παιδεία, υγεία,
μεταφορές
· Όχι στη στράτευση στα 18
· Όχι στη στράτευση των γυναικών
· Όχι στις παρελάσεις – Όχι στη στρατιωτικοποίηση μαθητών και φοιτητών
Εκδήλωση – Συζήτηση
Παρασκευή 30/1 20:30
Ελεύθερο Αυτοδιαχειριζόμενο Θέατρο ΕΜΠΡΟΣ
(Ρήγα Παλαμήδου 2, Ψυρρή)
Θα μιλήσουν:
Γιώργος Γιαννουλέας (Αν.Ε.Δι.Βα.Μ.)
Μιχιάρ Εκτάμι (πρόεδρος της Ένωσης Παλαιστινίων Εργαζομένων)
Νίκος Αργυρίου (Δίκτυο Ελεύθερων Φαντάρων Σπάρτακος)
Σπύρος Μαρκέτος (καθηγητής ιστορίας ΑΠΘ)
Μουσταφά Τσολάκ Αλή (δημοσιογράφος – μεταφραστής από Κομοτηνή)
Διοργάνωση: Αντιπολεμική Επιτροπή «Διεθνιστικά Βαλκάνια – Μεσόγειος»
